פעמונים

פעמונים הוא עמותה החותרת למציאות שבה המשפחות בישראל מנהלות חיים כלכליים מאוזנים ואחראיים בדרך ישרה, מציאות שתסייע לבניית חוסן כלכלי וחברתי. הארגון נוסד בשנת 1997 על ידי אוריאל לדרברג ונרשם כעמותה בשנת 2002.

פעמונים חותר לשיתוף פעולה עם ארגונים נוספים מהמגזר השלישי, כולל מוסדות וולונטריים וארגונים ללא כוונות רווח (מלכ"רים), ועם גופים במגזר הציבורי והעסקי.

פרופיל הפעילות
פעילות הארגון מתבצעת באמצעות מספר כלים:
 ליווי פרטני, ארוך טווח ומעמיק במסגרתו מלווה מתנדב את המשפחה במשך חודשים ומבצע איתה תהליך שיקוף, בניית תקציב מאוזן ותוכנית החזר חובות ארוכת טווח.
 פעילות חינוך, הדרכה והסברה בתחומי כלכלת המשפחה לקהלים רבים ומגוונים ברחבי הארץ: תלמידי בי"ס, הורים, חיילים, סטודנטים, זוגות צעירים, עצמאיים, קשישים ועוד. 
 ייעוץ קצר מועד בנושאים ממוקדים כגון לקיחת משכנתא, ביטוח וכדומה. במקרה הצורך ביצוע הפניה לגורמים מקצועיים מתאימים עבור משפחות הנמצאות בקושי נקודתי.
 יצירה והנגשה של כלים לניהול כלכלי עצמאי המאפשרים למשפחות רבות לתכנן את תקציבן החודשי ולנהל את כלכלת ביתם בצורה אחראית.
 השפעה על מקבלי ההחלטות בנושאים הקשורים לכלכלת משקי הבית
 סדנאות לניהול כלכלת הבית. סדנה למספר משפחות ביחד, בת מספר מפגשים קבוצתיים ומספר מפגשים פרטניים עם מלווה (בדומה ללווי הפרטני) בה מתבצע תהליך במסגרתו המשפחות שמשתתפות בסדנה לומדות לנהל את כלכלת הבית בצורה נכונה.

תהליך הליווי וההדרכה למשפחות 
השירות של ארגון פעמונים מיועד לכלל הציבור, מתוך גישה שלפיה פיתוח מיומנויות להתנהלות כלכלית נכונה הוא כלי חיוני העשוי לתרום לכל משפחה. עם זאת, השירות של פעמונים מותנה במוטיבציה וברצון המשפחה לקבל סיוע ולבצע תהליך של שינוי, בנכונותה לשתף פעולה תוך שקיפות מלאה ובקיומה של הכנסה קבועה או פוטנציאל ומאמץ מוכח ליצירת הכנסה קבועה. 

המשפחה נמצאת במרכז תהליך העבודה של פעמונים. פנייתה היא הבסיס למתן השירות, והתקדמותה בתהליך ההבראה הכלכלית נעשית בסיוע צמוד של פעמונים. על מנת שהשירות יהיה נגיש לכלל האוכלוסייה ניתן הליווי האישי ללא תשלום.

השירות למשפחות הפונות נעשה על ידי מתנדבים. עקרון ההתנדבות תורם לפיתוח אחריות הפרט בקהילה לזולת, מסייע להירתמות המשפחה לתהליך ההבראה ומאפשר סיכויי הצלחה גבוהים יותר. נוסף על כך, ההתנדבות מאפשרת הגדלה של היקף הפעילות והפצת העקרונות והערכים של פעמונים. בקרב קהלים ואוכלוסיות רבות ומגוונות.

סדנאות והרצאות 
פיתוח תחום הסדנאות וההרצאות בארגון החל בשנת 2007 כאשר הקימו בפעמונים אגף בשם פהמ"ון ("פעילות הדרכה מונעת"), מתוך ההבנה שחלק משמעותי בהתמודדות עם הבראת משקי הבית מגיע כבר בשלב המניעה. 
הסדנאות וההרצאות מותאמות לכל קבוצה החל מנוער ועד לגיל השלישי. כמו כן הארגון מעביר סדנאות והרצאות בכלכלת המשפחה לגופים עסקיים.

מחקר 
ארגון פעמונים מקדם מחקר אשר נועד לממש את משאבי הידע וניסיון רב השנים בתחום כלכלת המשפחה שנצבר בארגון. ידע וניסיון אלו מתייחסים לתהליכי למידה והדרכה, מניעה של הידרדרות לחובות כבדים והנעת תהליכי שיקום כלכלי למשפחות.

מחקר זה מתבצע במסגרת פעילות יחידת מחקר פנים ארגונית. מטרת היחידה לפתח ולקדם חדשנות ארגונית. בנוסף, היחידה מקדמת מחקרים, במטרה שיתרמו להתפתחות המקצועית של שדה כלכלת המשפחה בישראל, ופועלת לקידום החשיבות הציבורית שלו.

במסגרת פעילותה, ערכה יחידת המחקר, בשנת 2022, את כנס המחקר הראשון של פעמונים אשר נקרא "ממשבר למסוגלות פיננסית" בו השיקה את "מדד פעמונים לחוסן כלכלי של יחידים ומשפחות בישראל". המדד יתפרסם אחת לשנה בחודש מרץ. כנס המחקר השני של פעמונים, אשר נקרא "המחיר של עליית המחיר" התקיים במרץ 2023. הכנס עסק בהצגת ממצאי "מדד פעמונים לחוסן כלכלי של יחידים ומשפחות בישראל". תוך התייחסות להשפעת יוקר המחיה על הציבור הישראלי, בדגש על קבוצות אוכלוסייה מוחלשות.

פרסים
 ארגון "פעמונים" מחזיק ב"תו-מידות" לאפקטיביות מארגון "מידות" הבוחן אפקטיביות של פעילות עמותות בישראל. 
 בינואר 2009 קיבל פעמונים את "פרס ירושלים" בסימן עזרה הדדית בכנס ירושלים השישי.
 באוגוסט 2010 קיבל פעמונים את "אות הנשיא למתנדב" המוענק על ידי נשיא המדינה.
 באוקטובר 2013 זכה אוריאל לדרברג, מייסד ומנכ"ל ארגון פעמונים, ב"פרס זוסמן-ג'וינט" לשינוי חברתי.
 בפברואר 2015 קיבל את אות ראש העיר ירושלים לארגונים ומתנדבים יינים (2015)
 ביולי 2016 זכה באות האפקטיביות לעשייה חברתית 2016 של ארגון מידות
 בפברואר 2023 זכה הארגון בפרס "מצטיין מיחשוב" מטעם "אנשים ומחשבים"
 במרץ 2023 זכה באות העסקה בשוויון (2023) של נציבות שוויון הזדמנויות בעבודה של משרד הכלכלה

קישורים חיצוניים
 
 
 ישי פרידמן, "למי צלצלו הפעמונים" - הסטודנטים של פרויקט פעמונים  בעיתון מקור ראשון, 29 ביולי 2011
 
 
 
 אוריאל לדרברג בוועידת ישראל לאחריות כלכלית במשפחה מתוך ערוץ יוטיוב של פעמונים, 16 ביוני 2012
 
 ליווי משפחת היימן בשלושה שלבים: שלב 1 הבראה כלכלית, שלב 2 - איזון כלכלי, שלב 3 - לשמור על האיזון הכלכלי
 מנכ"ל פעמונים פורש מתפקידו
 מונה מנכ"ל חדש לארגון פעמונים - דוד קוכמייסטר

הערות שוליים

ארגוני סיוע כלכלי בישראל
מקבלי אות הנשיא להתנדבות
זוכי פרס ירושלים (ערוץ 7)
התנהגות צרכנית
פתח תקווה: ארגונים
ישראל: עמותות